ওয়েব ডেস্ক: সম্পত্তির লোভে মা-কে খুন? বেহালা পর্ণশ্রীতে বৃদ্ধা খুনের তদন্তে নেমে এমনটাই অনুমান পুলিসের। আর সেই সূত্র ধরেই বৃদ্ধার মেয়ে আর জামাইকে জিজ্ঞাসাবাদ করছে পুলিস।  শনিবার সকালে হঠাতই শোরগোল বেহালার আটচল্লিশ মন্বর ফকিরপাড়া রোডের এই বাড়িতে। একতলার ঘরে উদ্ধার হয় শিপ্রা ভট্টাচার্যর দেহ। নাক-মুখ দিয়ে রক্ত বেরোচ্ছিল বৃদ্ধার। গলায় দড়ির ফাঁস। তাহলে কি খুন করা হয়েছে বৃদ্ধাকে? আত্মীয় আর প্রতিবেশীদের বক্তব্যে তো সেই অভিযোগই জোরালো হচ্ছে। একতলায় থাকতেন বৃদ্ধা। দোতলায় থাকেন তাঁর মেয়ে আর জামাই। সম্পত্তি লিখে দিতে হবে তাদের নামে। এমনটাই নাকি দাবি ছিল মেয়ে কাবেরী আর ঘরজামাই অনুপমের। রাজি ছিলেন না বৃদ্ধা।  আত্মীয়দের কাছে মেয়ে-জামাইয়ের হাত থেকে তাঁকে বাঁচানোর আর্জি জানান শিপ্রা ভট্টাচার্য। কাবেরী আর অমুপমকে জিজ্ঞাসাবাদ করছে পুলিস।